Selasa, 07 Juni 2011
Tafsir Surat AL Ikhlas dalam Bahasa Bugis
سْــــــــــــــمِ اللهِ الرَّحْمَنِالرَّحِيْـــــم
قُلْ هُوَ اللَه أَحَدٌ (1
اللهُ الصَّمَدَ (2
لَمْ يَلِِدْ وَلَمْ يُوْلَدْ(3
وَلَمْ يَكُنْ لَّهُ كُفُوًا أَحَدٌ(4
Bettuanna:
Nasaba aseng marajana puang Allah ta’ala puang maraja akkamase namaserro pamasei
1. Poadai e.. Muhammah makedae iyanaritu puang Allah ta’ala puassewwae.
2. Puang riapparelluangnge ri sininna seuwwa-seuwwae.
3. De.. naemmana enrengnge detto nariemmanakeng.
4. Enrengnge tengengkatoi napunnai koritu seddi seuwwa-seuwwa naewa pada.
Tafserena iya sura’e
Engka riwayat narampe pangulutta Ad-dahak ri majeppunna kapere mappadduae nasuroi Amir bin thufaail lokka ri nabitta Muhammad Saw. Nanapoadangi nabitta Muhammad Saw makeda: mupatatterre-terreni assewwakkeng, enrengnge mutanroini puakkeng, muwabbokorini agamana nenemu. Narekko mupogaui mappakkuwaero e.. Muhammad nassabâki akasiasianmu mu maêlo sôgi pappesauni jama-jamammu. Ikkeppa paddeppungengekko waramparang. Iyanamua narekko mupogaui mappakkuwaero nasaba ujangemmu taroni masseddikkêng buraiko. Iyarega mupogaui gau’ero nasaba maelo’mu mabbaine makkunrai makessing, pappesauni jama-jammu ikkêppa pasialako makkunrai makessing siaga mupoji. Makkedai nabitta Muhammad Saw:
“Taniaka tau kasiasi ênrênge taniatokka tau jangê ênrênge ditto gaga makkunrai uwacinnai. Iya suronaka puang Allah ta’ala, nasuroka tampaiko mênna mpelaiwi assompa barahale mulokka sompai puwangnge (puang Allah ta’ala) aga nasurosi paimeng mabbekkadua lokka ri nabitta Muhammad Saw nanapoadangngi makkeda: aga napaturunni puang Allah ta’ala iyae sura Al-ikhlas.”
Iyanae pakatajanna aya’e:
Risuroi nabitta Muhammad Saw pappahangngi mênnanro kapere mappadduwae rimajêppunna puang nasompae nabitta Muhammad Saw silaingê puang nasompae tau mappadduwae. Nasaba iya puang nasompae nabitta Muhammad Saw puang mattungkêreng ri za’na, mattungkêreng sipa’na, mattungkêreng rigau-gau’na. Degaga naewa pada ênrênge dettogaga konsinna.
Puang riammalarie risininna seuwwa-seuwwae narekko êngka akkattana iyarega menasanna. Nadegaga sikalice amalarênna puangnge lao ri atanna.
Dee naemmana. Makkedai anrêgurutta An-nasqha: dee gaga naewa pada puangnge gangka’na degaga sitinaja napobaine nassabaki nade naemmana. Ênrênge ditto nariemmanakêng. Êngka riwaya’ narampe pangulutta Ibnu Abbas Ra. Rimajeppunna ritu makkedai: dee naemana puangnge padatoha memmananna Maryam. Ênrênge dee nariemmanakêng padatoha riemmananna nabinna Isa ênrênge aziz.
ênrênge têngêngkato napunnai puang Allah ta’ala seuwaseuwwamewai pada iyarega makkonsi.
Ripêna ada. Iyaesura’e napaccingiwi puang Allah ta’ala pole ri konsie ênrêngngeabbilampilangnge.
Iyae sura’e êmpami aya’na. têmmaka ripenna naekiya têmmakato lamunna akkattana. Napannêssai sipa atanrengenna puangnge nênniya sipa malêbbinna koritu. Napaaccingiwi puangnge pole risipa alemmangnge nênniya sipa akurangênge.
Aya’ mammulangnge napannêssai asseuwwanna nanapaddei abbilampilanna ênrêngnge asussangênna.
Aya’ maduwanna napannêssai asukkurênna ritu nanapaddei sipa’ akurangênge nênniya sipa alemmangnge.
Aya’ matellue napannêssai rimajêppunna puangnge kadem (degaga pammulanna) nênniya detto napunnai paccapureng.
Aya’ maeppana napannêssai arajanna ênrênge tanrena onrona, de napunnai konsi.
Langganan: Posting Komentar (Atom)
ind_Latn zsm_Latn snd_Arab knc_Arab snd_Arab knc_Arab knc_Arab bug_Latn bug_Latn bug_Latn bug_Latn bug_Latn bug_Latn war_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn ind_Latn